Majoritatea companiilor care operează licențe TV au înregistrat pierderi în anul 2014, potrivit datelor recent apărute pe site-ul Ministerului Finanțelor Publice. Excepțiile sunt Pro TV SRL, cu un profit net de 7,43 milioane euro, Antena 3 S.A. (Antena 3), cu un profit de 206.621 euro, și Prima Broadcasting Group (Prima TV), cu un profit net de 2,29 milioane euro.

Articol corectat și actualizat

Pro TV SRL, firma care operează licențele TV pentru Pro TV, Acasă TV, Pro Cinema, Sport.ro, MTV România și Acasă Gold, a înregistrat în 2014 o cifră de afaceri de 134,2 milioane de euro, în creștere cu 19% față de 2013. Profitul net al companiei, la sfârșitul anului, a fost de 7,43 milioane euro. În 2013, firma raportase pierderi. Datoriile Pro TV S.A., la finalul anului trecut, erau de 151,7 milioane de euro, iar creanțele de 42,8 milioane de euro.

Antena TV Group, compania care deține licențele Antena 1, Antena Stars și ZU TV, a raportat o cifră de afaceri de 61,4 milioane de euro și pierderi de 13,02 milioane de euro. În 2013, compania a avut un profit de 2,1 milioane de euro.

La sfârșitul lui 2014, Antena TV Group avea datorii de 33,44 milioane de euro și creanțe de 32,8 milioane de euro. Cifra de afaceri a firmei a crescut în 2014 cu 8,2%.

Dogan Media International, care deține licența pentru Kanal D, a înregistrat afaceri de 18,2 milioane de euro (creștere de 9,4%) și a raportat pierderi de 3,75 milioane de euro. Dogan Media avea datorii de 25,4 milioane euro la 31 decembrie 2014.

Antena 3 S.A., care operează licența canalului de știri Antena 3, a avut afaceri în scădere cu 4,5%, având o cifră de 15,4 milioane de euro. Profitul net a fost de 206.621 euro. A raportat la finele anului 2014 datorii de 6,02 milioane de euro și creanțe de 3,87 milioane de euro.

Prima Broadcasting Group, care controlează Prima TV, a avut un profit de 2,29 milioane de euro, datorii de 14,4 milioane de euro la o cifră de afaceri de 9,84 milioane de euro (în scădere cu 37,2%).

Realitatea Media (Realitatea TV) a raportat pierderi de 18,3 milioane de euro și datorii de 91,9 milioane de euro. Cifra de afaceri este de doar 4,57 milioane de euro.

B1 TV Channel (B1TV) a avut afaceri de 4,34 milioane de euro și a raportat pierderi la finele anului 2014 de 901.312 euro. Datoriile erau de 3,75 milioane euro și creanțele de 937.667 euro.

Ridzone Computers SRL (România TV) a avut pierderi de 2,4 milioane euro și datorii la sfârșitul anului de 7,46 milioane euro.



Bilanțul Societății Române de Televiziune pentru anul 2014 arată astfel:

Cifra de afaceri – 119,6 milioane de euro;

Pierderi – 18,3 milioane euro;

Datorii – 157,7 milioane euro;

Creanțe – 12,7 milioane euro.

Bilanțurile au fost calculate la cursul mediu BNR 2014 de 4,44 leu/euro.